הקפדה - כמה מאיתנו באמת מבינים את משמעות המילה הזו? לא רק כדי לדעת לפרש אותה לדובר שפה זרה או ילד מזדמן, אלא גם כדי להיות מסוגלים ליישם את המשמעות הזו בפועל, בעולם האמיתי? מהיכרותי שלי עם עצמי ועם עוד כמה אנשים בסביבתי הקרובה, אני יודעת שאין בנמצא כמעט אנשים כאלו, כמעט.
התכנסנו בערב קיצי נעים, בביתם המעוצב של רותי וגיא כדי לראות, לחוות, לטעום ולשמוע, איך הופכים את מגוון המוצרים הנמכרים בדליקטסן למכלול אירוח מושלם. חוויה די מדהימה - רגע אחד אתה בתל-אביב המפויחת והמיוזעת ואז נפתחת הדלת ואתה מוצא את עצמך מול שיק ניו-יורקי שכולו הטעם המשובח של רותי.
אירוח אצל רותי לא אומר ישיבה סביב שולחן, אלא ערב זורם ונינוח, עם אוכל מעולה וחברה טובה. ובתור התחלה, הוא נפתח באפריטיף - מגוון קוקטיילים על בסיס האלכוהול הנמכר בדליקטסן, ולצדם גזר חריף וזיתי קלמטה ומנזנילו.
במקום מנה ראשונה הוגשו פינצ׳וס - מנות קטנות ומענגות שנאכלות "עם הידיים" ושלהכין אותן דורש רק מעט יותר זמן ומאמץ מאשר לאכול אותן. היו שם מלון עטוף בפרשוטו איכותי, בליני תירס עם סלמון בעישון חם, שמנת חמוצה וסמיכה ועירית וקרוסטיני של לחם שרוף עם סרדינים, חמאת לימון ופלפל חריף.
מנות הביניים, המנות העיקריות והתוספות הוגשו בשיטת הבופה. הסוד לבופה מוצלח הוא בבחירות טובות, מינונים נכונים וכלים יפים - וכולם היו שם.
הבופה כלל סלט נפלא של אנדיב עם אפרסקים, אגוזים, ברי כמהין ווינגרט טרגון; פטה כבד עוף עם תאנים טריות ורוטב קינמון ודבש לצד בצלצלים מוחמצים, קורנישונים וחרדל טוב; מנה רעננה ונהדרת של סלט שרימפס, שומר ולימון, וקערת זכוכית משגעת מלאה בתפוחי אדמה זעירים ואיולי שום קונפי.
כל אלו רק פתחו את הדרך למנות העיקריות: סקלופיני חזה עוף, צלפים, לימונים ופטרוזיליה; טאג׳ין בשר מלא ניחוחות תבלינים עם דלעת, במיה וזיתים; ולצמחונים, היתה גם מנה של רוטלו גבינת עיזים וטימין עם זוקיני בתנור.
לפני הקינוח, עלו על השולחן מגש גבינות, קרקרים ופירות העונה (ענבים ודובדבנים במקרה זה). והקינוח? פשוט וטעים להפליא: גלידת שוקולד ברוטב קרמל וגלידת וניל עם משמשים משומרים שלמים.
זוכרים שדיברתי על הקפדה? לאורך כל הדרך.